J. Mikolaj, podpredseda vlády a minister školstva SR: (2009-12-03):
Ministerstvo školstva vypracovalo podrobný harmonogram celého procesu tvorby učebníc tak, aby boli, pokiaľ možno, dodané na začiatku školského roka. Boli vyhlásené konkurzy na tvorbu učebníc postupne. V I. etape pre 1. a 5. ročník základných škôl a 1. ročník stredných škôl. V II. etape pre 2. a 6. ročník základných škôl a 2. ročník stredných škôl a v mesiaci októbri prebehli už všetky, opakujem, všetky výberové konania pre autorov na budúci školský rok. To sú tretie reformné ročníky, čiže výberové konania boli vypísané niekedy v júni, v júli a v októbri už máme uzavreté všetky výberové konania na autorov tak, aby sme získali dostatočný čas, aby 3. ročníky mali, pokiaľ je to v rámci možností teraz už autorov, vydavateľov a distribútorov, boli začiatkom školského roka v školách. Samozrejme, že v samotnom procese je niekoľko aktérov. Kľúčovým aktérom je samotný autor učebnice. Ak z akéhokoľvek dôvodu nedodá rukopis v termíne dohodnutom v zmluve o vytvorení diela, tak učebnica nemôže byť včas spracovaná a distribuovaná do škôl. Zatiaľ neexistuje mechanizmus ako donútiť autora, aby sa prihlásil do konkurzu na tvorbu učebníc a odovzdal ho včas. Nové učebnice sa hneď, ako ich vydavateľstva dodajú, distribuujú do škôl. V prípade, že nie je učebnica dodaná vydavateľom na webovej stránke edičného portálu ministerstva školstva, sú pedagógom k dispozícii časti textu vydavateľsky spracovaných učebníc. Dovolím si pripomenúť, že učebnice, ktoré mali školy k dispozícii v predchádzajúcom období, sú stále v školách, sú stále platné a učitelia a žiaci s nimi môžu pracovať. Ak by som prešiel k číslam, aby sme si vedeli porovnať, čo na školách je a čo sme pripravovali a čo by malo ísť, tak by som chcel pripomenúť, a to bolo hlavne pre pána poslanca Szigetiho, ktorý bol štátnym tajomníkom na ministerstve školstva, že v rokoch 2002 až 2006 bolo napríklad pre základné školy vypracovaných iba 16 nových učebníc, za štyri roky. V tomto roku pre reformné ročníky sme už vydali 34 učebníc len v tomto roku, môžem vám dať zoznam, tieto učebnice sú už na školách. Ak zoberieme všetky učebnice, ktoré sa vydávajú aj pre odborné stredné školy, tak v roku 2006 to bolo 108 nových učebníc, z toho 64 všeobecnovzdelávacích a 44 iných. V roku 2007 65 nových učebníc, z toho 33 všeobecnovzdelávacích, 32 iných. V roku 2008 68 nových učebných, z toho 43 všeobecnovzdelávacích a v tomto roku chceme dodať 130 nových učebníc. Iste uznáte, že toto je kapacita, ktorá tu nikdy nebola a nároky sú také zložité, že, dovolím si povedať, praskajú vo švíkoch, či už autori alebo vydavatelia, alebo distribútor. My sme, ako iste viete, my sme aj zmenili celý systém výberových konaní a tlačí nás to z toho dôvodu, že na rozdiel od minulého obdobia, kedy boli výberové konania iba na vydavateľstvá a vydavateľ ukázal prstom, kto knižku napíše, my robíme výberové konania na autorov a to z toho dôvodu, že sme presvedčení, že je stokrát dôležitejšie, čo v knižke je napísané, ako to, kto ju vydá. Čiže ideme po obsahu a jednotliví autori musia predkladať svoje autorské hárky, na základe ktorých komisia učebnicu vydá. Ak sa stane, ak sa naozaj stane to, že nevyhrá v rámci výberového konania ten-ktorý autor a je presvedčený, že tá učebnica je dobrá a učebnicu dopracuje, tak je dohoda, že okamžite takúto učebnicu, ktorá, samozrejme, sa musí posúdiť, či je v súlade so štátnym vzdelávacím programom, zavesíme na edičný portál, zavesíme ju na edičný portál a pokiaľ si ju školy objednajú, tak ju ministerstvo školstva zaplatí. To znamená, že my v podstate všetky schválené knižky vieme zaplatiť a dodať, záleží na tom, aký je záujem školy. Takto nám to funguje so šlabikármi pri I. stupni, kde si školy v súčasnosti môžu vybrať z troch šlabikárov, čiže 55 000 žiakov asi približne, čiže podľa toho, koľko si ktorá škola vyberie šlabikárov, toľko zaplatíme a toľko na školy ide. Si myslím, že to je absolútne demokratický a spravodlivý prístup. Pokiaľ ide ešte o výberové konania na autorov, pretože tie sú najdôležitejšie z toho celého, tak by som vám chcel povedať, že pokiaľ ide o ISET 1, čo je I. stupeň základných škôl, pre 1. ročník sú uzavreté všetky konkurzy. Pre 2. ročník sú všetky konkurzy okrem výtvarnej výchovy, informatickej výchovy a čítanku, ale autori ich dopracúvajú, čiže učebnice za chvíľku budú na školách a pre tretí ročník to, čo som povedal, v októbri boli takisto uzavreté všetky výberové konania na autorov. S vyučovacím jazykom maďarským pre ISET 1 – 1. ročník – všetky výberové konania uzavreté a 2. ročník takisto všetky konania uzavreté. ISET 2 – 5. ročník takisto všetky výberové konania uzavreté. Jediné, čo nie je na školách, je matematika pre 5. ročník. Dodávateľ zatiaľ nedodal, hoci zmluva bola podpísaná 21. augusta a dodnes učebnica nie je. Čiže, buď budú nejaké penále alebo oslovíme vydavateľa, prečo učebnica na školách nie je. 6. ročník takisto všetky konania uzavreté. Chýba dejepis, výtvarná, hudobná výchova, fyzika, ale učebnice sa píšu, čiže predpokladám, že možno mesiac, možno 6 týždňov aj tieto učebnice sú na školách. 7. ročník, čiže ako 3. ročník reformný – všetky výberové konania v októbri uzavreté. V súčasnosti sa podpisujú zmluvy s jednotlivými autormi. Pre vyučovací jazyk s jazykom maďarským 5. ročník všetko zavreté, 6. ročník všetko uzavreté, 7. ročník všetko zavreté. Všetko. Pokiaľ ide o ISET 3 – takisto 1. ročník gymnázií, stredných odborných škôl, konkurzy uzavreté. Chýba dejepis, chémia, ktoré sa píšu a takisto predpokladám, za chvíľku budú na školách. 3. ročník takisto uzavreté výberové konania okrem fyziky a chémie. Tie sa uskutočňujú v decembri, pretože sa nikto neprihlásil. Na také dve dôležité učebnice, ako je fyzika a chémia, sa nám nikto neprihlásil a musíme opakovať výberové konanie. Pre odborné stredné školy sa nám zo 45 výberových konaní na 38 neprihlásil nikto. Čiže, zrejme bude treba robiť aj určitú agendu na to, aby o písanie učebníc bol záujem. Ja predpokladám, že v rámci kariérového rastu, čo je nový zákon o pedagogických zamestnancov, kde sme zaviedli pre pedagógov kreditový systém, máme aj písanie učebníc, že pokiaľ pedagóg napíše učebnicu, tak dostane určitý počet kreditov tak, ako rozhodne Akreditačná komisia. Ďakujem pekne.